|  |
| --- |
| **УРЕДБА**  **О ВИСИНИ И НАЧИНУ ПЛАЋАЊА НАКНАДА ЗА ИЗВРШАВАЊЕ ПОСЛОВА У ВЕЗИ СА ИСПИТИВАЊЕМ И ЖИГОСАЊЕМ ПРЕДМЕТА ОД ДРАГОЦЕНИХ МЕТАЛА**  *("Сл. гласник РС", бр. 50/2013)* |

**Члан 1**

Овом уредбом утврђује се висина накнада које се плаћају за спровођење испитивања и жигосања предмета од драгоцених метала (у даљем тексту: предмети), вршење хемијских анализа драгоцених метала, легура и предмета, испитивања опреме која служи за испитивање предмета, утврђивања испуњености услова за доношење решења о знаку произвођача, увозника, односно заступника, утврђивања испуњености услова за доношење решења о испитивању и жигосању предмета у пословним просторијама произвођача или увозника, као и за извршавање других послова у вези са испитивањем и жигосањем предмета (у даљем тексту: накнада) које спроводи Дирекција за мере и драгоцене метале (у даљем тексту: Дирекција) у складу са законом којим се уређује контрола предмета од драгоцених метала, као и начин плаћања тих накнада.

Висина накнада за испитивање и жигосање предмета од драгоцених метала из става 1. овог члана, као и шифре тих послова наведени су у Прилогу - Висина накнада за испитивање и жигосање предмета од драгоцених метала, који је одштампан уз ову уредбу и чини њен саставни део.

**Члан 2**

Накнаде се уплаћују на одговарајући рачун за уплату јавних прихода буџета Републике Србије.

**Члан 3**

Накнада за спровођење испитивања и жигосање предмета умањује се за:

1) 30% ако се предмети испитују и жигошу у пословним просторијама произвођача, или увозника (шифра посла: 311);

2) 10% ако се испитивање врши применом методе узимања узорка и то за предмете из исте серије која није мања од 200 комада (шифра посла: 312);

3) 10% ако произвођач предмета обезбеди помоћно особље за жигосање испитаних предмета (шифра посла: 313).

Накнада се може умањити само по једном основу из става 1. овог члана.

**Члан 4**

Ако је предмет састављен од делова различитих драгоцених метала, накнада за спровођење испитивања и жигосање предмета плаћа се према укупној маси предмета у складу са Прилогом и то за предмет од драгоценог метала чија је маса највише заступљена.

Ако је у предмет уграђен део од драгог камена, бисера или другог материјала који није метал, накнада за спровођење испитивања и жигосања предмета плаћа се према његовој укупној маси.

Сваки започети грам масе сваког појединачног предмета сматра се као цео грам.

**Члан 5**

Накнада за утврђивање испуњености услова за доношење решења о знаку произвођача предмета, као и решења о знаку увозника односно заступника износи 6.000 динара (шифра посла: 315).

**Члан 6**

Накнада за утврђивање испуњености услова за доношење решења о испитивању и жигосању предмета у пословним просторијама произвођача или увозника предмета износи 10.000 динара (шифра посла: 316).

**Члан 7**

По радном часу накнада се плаћа за:

1) вршење хемијске анализе легура и предмета од злата (шифра посла: 301);

2) вршење хемијске анализе легура и предмета од сребра (шифра посла: 302);

3) вршење хемијске анализе легура и предмета од платине (шифра посла: 303);

4) вршење хемијске анализе легура и предмета од паладијума (шифра посла: 310);

5) испитивање златних полуфабриката за зубнопротетичке предмете (шифра посла: 304);

6) испитивање опреме која служи за испитивање предмета (шифра посла: 305);

7) испитивање предмета чија финоћа не испуњава ни најнижу прописану финоћу, као и за испитивање предмета од недрагоцених метала (шифра посла: 306);

8) испитивање предмета чија финоћа не одговара ознаци финоће којом је тај предмет означен (шифра посла: 307);

9) вештачење ради утврђивања финоће предмета која се може потврдити одговарајућим жигосањем, односно да ли је предмет произведен у Републици Србији и уколико јесте утврђивање произвођача (шифра посла: 308).

Уколико се испитивање и жигосање предмета обавља у пословним просторијама произвођача или увозника, по њиховом позиву, време које запослени Дирекције који обавља испитивање и жигосање проведе у чекању да се предмет, односно материјал или опрема за испитивање и жигосање припреме урачунава се у радне часове (шифра посла: 309).

Накнада из ст. 1. и 2. овог члана износи 1.400 динара по започетом радном часу.

**Члан 8**

Уколико се послови у вези са испитивањем и жигосањем предмета врше ван службених просторија Дирекције накнада се повећава за износ средстава за покриће трошкова превоза и дневница на службеном путовању, у складу са прописом којим се уређује накнада трошкова државних службеника за време службеног путовања.

**Члан 9**

Накнада за слику државних жигова за означавање степена финоће предмета једнака је вредности једног радног сата (шифра посла: 318).

**Члан 10**

Подносиоци захтева са седиштем у иностранству накнаде утврђене овом уредбом плаћају у еврима, у висини динарске противвредности обрачунате по средњем курсу Народне банке Србије на дан плаћања.

**Члан 11**

Даном ступања на снагу ове уредбе престаје да важи Одлука о висини и начину плаћања накнада за покриће трошкова у вези са испитивањем и жигосањем предмета од драгоцених метала ("Службени лист СЦГ", број 3/06 и "Службени гласник РС", број 109/09).

**Члан 12**

Овај уредба ступа на снагу осмог дана од дана објављивања у "Службеном гласнику Републике Србије".

**Прилог**

**ВИСИНА НАКНАДА ЗА ИСПИТИВАЊЕ И ЖИГОСАЊЕ ПРЕДМЕТА ОД ДРАГОЦЕНИХ МЕТАЛА**

|  |  |  |
| --- | --- | --- |
|  | износ  у динарима | шифра  посла |
| **1. Предмети од злата:** |  |  |
| 1) за сваки појединачни предмет масе мање од 5 г | 30 | 112 |
| 2) за сваки појединачни предмет масе од 5 г и преко 5 г за сваки грам масе | 13 | 113 |
| **2. Предмети од сребра:** |  |  |
| 1) за сваки појединачни предмет масе мање од 5 г | 10 | 121 |
| 2) за сваки појединачни предмет масе од 5 г до 15 г | 13 | 122 |
| 3) за сваки појединачни предмет масе од 15 г и преко 15 г за сваки грам масе | 8 | 123 |
| **3. Предмети од платине:** |  |  |
| 1) за сваки појединачни предмет масе мање од 5 г | 6 | 131 |
| 2) за сваки појединачни предмет масе од 5 г и преко 5 г за сваки грам масе | 4 | 132 |
| **4. Предмети од паладијума:** |  |  |
| 1) за сваки појединачни предмет масе мање од 5 г | 6 | 141 |
| 2) за сваки појединачни предмет масе од 5 г и преко 5 г за сваки грам масе | 4 | 142 |